የኢንዱስትሪ ፓርኮች ለሃገሪቱ የኢኮኖሚ ተሀድሶ ስኬት ፈር ቀዳጅ ናቸው -ጠቅላይ ሚኒስትር ኃይማርያም ደሳለኝ
በኢትዮጰያ ውስጥ የተገነቡት የኢንዱስትሪ ፓርኮች ሃገሪቱ  ለምታካሂደው የኢኮኖሚ ተሃድሶ ስኬት ፈር ቀዳጅ መሆናቸውን ጠቅላይ ሚኒስትር ኃይማርያም ደሳለኝ ገለጹ።አልባሳትና ጨርቃጨርቅ የሚያመርተው  የመቐለ ኢንዱስትሪ ፓርክ  ዛሬ በይፋ ተመርቋል፡፡ጠቅላይ ሚኒስትር ኃይለማሪያም ደሳለኝ እንደገለጹት፤ በኢትዮጰያ ግንባታቸው ተጠናቆ ወደ ማምረት ስራ እየገቡ ያሉት የኢንዱስትሪ ፓርኮች ሀገሪቱ በአፍሪካ የዘርፉ እምብርት ለመሆን የያዘችውን እቅድ እውን የሚያደርጉ ናቸው።የተገነቡት የኢንዱስትሪ ፓርኮች ሀገሪቱ ለምታካሂደው የኢኮኖሚ ተሀድሶ ስኬት ፈር ቀዳጅ መሆናቸውን አስታውቀዋል፡፡ዛሬ የተመረቀው የመቐለ ኢንዱስትሪ ፓርክም በጨርቃጨርቅና አልባሳት ዘርፍ ኢትዮጵያን በዓለም አቀፍ ደረጃ መልካም ስም ካላቸው ሀገራት ተርታ የሚያሰልፋት እንደሆነ ነው ጠቅላይ ሚኒስትሩ ያመለከቱት።ፓርኩ የስራ እድል ከመፍጠርና የኢኮኖሚ እድገት ከማምጣት ባለፈ የአስተሳሰብ ባህልን የሚቀይር መሆኑን አስረድተዋል፡፡መሰረተ ልማት ሟሟላት ፣አቅም ያላቸውን የግል ባለሃብቶች መሳብና ወጣት ባለሃብቶችም ወደ ፓርኩ እንዲገቡ ማማበረታታት ቀሪ የቤት ስራዎች መሆናቸውንም ነው ጠቅላይ ሚኒስትር ኃይላማርያም የጠቀሱት፡፡የዘርፉን ማነቆዎች  ለመፍታት መንግስት አስፈላጊውን ድጋፍ እንደሚያደርግ ያረጋገጡት ጠቅላይ ሚኒስትሩ  በየደረጃው የሚገኙ አካላትም ጥረት እንዲያደርጉ ጠይቀዋል፡፡የጠቅላይ ሚኒስትሩ ልዩ አማካሪ ዶክተር አርከበ ዕቁባይ በበኩላቸው የመቐለ ኢንዱስትሪ ፓርክ የቴክኖሎጂ ሽግግሩን  የሚያፋጥንና የኢኮኖሚ ትስስርን የሚፈጥር መሆኑን  ገልጸዋል።የፓርኩ መገንባት የሀገሪቱን ኢኮኖሚ  ወደ ላቀ የኢንዱስትሪ ልማት ለማሸጋገር ትልቅ ፋይዳ እንዳለውም አስገንዘበዋል፡፡በፓርኩ የልዩ ክህሎት ማበልጸጊያ ማዕከል እንዲቋቋምና ተግባር ተኮር የስልጠና መርሃ ግብር እንዲደራጅ  ከፌደራል መንግስት ጋር በቅንጅት እንደሚሰሩ  ያረጋገጡት  ደግሞ የትግራይ ክልል ምክትል ርዕሰ መስተዳደር አምባሳዶር ዶክተር አዲስ ዓለም ባሌማ ናቸው፡፡ስራውን ለማሳካትም  በክልሉ  ከሚገኙ  ከፍተኛ የትምህርት ተቋማት ጋር እንደሚሰሩ ጠቁመው፤ በኢንዱስትሪ ፓርኩ ውስጥ የመኖሪያ ቤቶችና አማራጭ የትራንስፖርት አገልግሎት እንዲኖር የክልሉ መንግስት እገዛ እንደሚያደርግ አረጋግጠዋል።አቅም ያላቸው የግል ባለሃብቶች በፓርኩ ውስጥ ገብተው ሃብታቸውን እንዲያፈሱ በተለይ የፓርኩን አገልግሎት ለአካባቢው ተደራሽ በማድረግም ሆነ በዋጋ ተመጣጣኝና ከዓለም አቀፍ ገበያ ጋር ተስማሚ የሆኑ ምርቶችን እንዲያመርት  ድጋፍ  የክልሉ መንግሥት ድጋፍ እንደሚያደርግ  ዶክተር አዲስ ዓለም ገልጸዋል።በቻይናው ሲሲ ኩባንያ አማካኝነት በአንድ መቶ ሚሊዮን የአሜሪካ ዶላር  የተገነባው  የመቐለ ኢንዱስትሪ ፓርክ ሲመረቅ  ሚኒስትሮች፣አምባሳደሮች ፣ የክልሎች ከፍተኛ የስራ ኃላፊዎች፣ የውጭና የሃገር ውስጥ ባለሀብቶችና  ሌሎች እንግዶች ተገኝተዋል፡፡የኢንዱስትሪ ፓርኩ ከ20ሺ በላይ የስር ዕድል ሊፈጥሩ እንደሚችሉ ተመልክቷል፡፡በግንባታው የላቀ አስተዋጽአኦ ላበረከቱ  ተቋማት  የምስክር ወረቀት ተሰጥቷል፡፡የኮምቦልቻ ኢንዱስትሪ ፓርክም ትናንት በጠቅላይ ሚኒስትር ኃይለማርያም ደሳለኝ  መመረቁ ይታወሳል (ኢዜአ)፡፡  